Na temelju članka 216. Zakona o socijalnoj skrbi („Narodne novine“ broj 18/22) i članka 13. Odluke o osnivanju ustanove „Centar za pomoć u kući Grada Grubišnoga Polja“ („Službeni glasnik“ Grada Grubišnoga Polja br. 10/14), uz prethodnu suglasnost Gradskog vijeća Grada Grubišnoga Polja danu temeljem Zaključka o davanju suglasnosti na Statut Centra za pomoć u kući Grada Grubišnoga Polja, Klasa: 551-01/22-01/, Urbroj: 2103-5-01/01-22-3, ravnateljica Centra za pomoć u kući Grada Grubišnoga Polja dana 14. ožujka 2022. godine donosi

**S T A T U T**

**Centra za pomoć u kući Grada Grubišnoga Polja**

**I. OPĆE ODREDBE**

**Članak 1.**

Ovim Statutom Centra za pomoć u kući Grada Grubišnoga Polja (u daljnjem tekstu: Centar) uređuje se naziv, sjedište i pečat, djelatnost, ovlasti ravnatelja, postupak imenovanja i razrješenja ravnatelja, imovina i financiranje rada, međusobna prava i obveze Centra i osnivača, unutarnje ustrojstvo i način rada, javnost rada, poslovna tajna, zaštita osobnih podataka, ostvarivanje prava na pristup informacija, opći i drugi akti, izvršavanje nadzora i prestanak Centra.

**Članak 2.**

Centar je ustanova socijalne skrbi čije je osnivanje i ustrojstvo utvrđeno Zakonom o socijalnoj skrbi („Narodne novine“ broj 18/22) i Zakonom o ustanovama ( „Narodne novine“ broj 76/93, 29/97, 47/99,35/08 i 127/19).

**Članak 3.**

Centar je osnovan aktom Gradskog vijeća Grada Grubišnoga Polja naziva: Odluka o osnivanju ustanove „Centar za pomoć u kući Grada Grubišnoga Polja“ („Službeni glasnik“ Grada Grubišnoga Polja br. 10/14).

**Članak 4.**

Centar za pomoć u kući Grada Grubišnoga Polja upisan je u sudski registar u registarski uložak s MBS 010093180, a upisat će se i u upisnik ustanova socijalne skrbi koje vodi ministarstvo nadležno za poslove socijalne skrbi.

**II. NAZIV, SJEDIŠTE I PEČAT CENTRA**

**Članak 5.**

Centar obavlja svoju djelatnost, posluje i sudjeluje u pravnom prometu pod nazivom "Centar za pomoć u kući Grada Grubišnoga Polja“ .

**Članak 6.**

Sjedište Centra je u Grubišnom Polju, Trg bana Josipa Jelačića br. 1.

**Članak 7.**

Centar ima svoj pečat.

Pečat je okruglog oblika, promjera 40 mm, a sadržava sljedeći tekst "Centar za pomoć u kući Grada Grubišnoga Polja, Trg bana Josipa Jelačića br. 1, Grubišno Polje“.

**III. DJELATNOST CENTRA**

**Članak 8.**

Djelatnost Centra je pružanje socijalnih usluga pomoći u kući starijim osobama, ali i drugim osobama kojima je zbog privremenog ili trajnog tjelesnog, mentalnog, intelektualnog ili osjetilnog oštećenja prijeko potrebna pomoć druge osobe, i to putem slijedećih aktivnosti:

* obavljanje kućnih poslova,
* održavanje osobne higijene i/ili
* zadovoljavanje drugih svakodnevnih potreba.

**Članak 9.**

Socijalne usluge u mreži pružaju se sukladno stručnim i prostornim standardima koje pravilnikom propisuje ministar nadležan za poslove socijalne skrbi.

Socijalne usluge u mreži pružaju se u skladu s standardima kvalitete socijalnih usluga i smjernicama za njihovo uvođenje koje pravilnikom propisuje ministar nadležan za poslove socijalne skrbi.

**IV. RAVNATELJ CENTRA I NJEGOVE OVLASTI**

**Članak 10.**

Centrom za pomoć u kući upravlja i vodi ga ravnatelj.

**Članak 11.**

Ovlasti ravnatelja:

1. Samostalno:

* organizira i vodi poslovanje Centra,
* predstavlja i zastupa Centar,
* odlučuje o stjecanju i otuđenju pokretnina čija pojedinačna vrijednost ne prelazi 5.000,00 kuna,
* određuje osobe ovlaštene za potpisivanje financijske i druge dokumentacije,
* odlučuje o pravima i obvezama iz radnog odnosa,
* sastavlja godišnje izvješće o radu Centra,
* donosi druge akte utvrđene zakonom, ovim Statutom ili drugim propisima.

b) Uz suglasnost Gradonačelnika Grada Grubišnoga Polja:

* odlučuje o stjecanju i otuđenju pokretnina vrijednosti između 5.000,00 i 50.000,00 kuna,
* donosi odluke o zasnivanju radnog odnosa,
* utvrđuje cjenik usluga pomoći u kući koje Centar pruža van mreže socijalne skrbi,
* odlučuje o drugim pitanjima predviđenim općim aktima osnivača.

c) Uz suglasnost Gradskog vijeća Grada Grubišnoga Polja:

* donosi Statut (prethodna suglasnost),
* Pravilnik o unutarnjem ustrojstvu, plaćama i načinu rada,
* odlučuje o promjeni djelatnosti,
* odlučuje o osnivanju druge pravne osobe,
* odlučuje o stjecanju, opterećivanju ili otuđenju nekretnina,
* odlučuje o ulaganju, nabavi ili prodaji pokretne imovine čija pojedinačna vrijednost prelazi 50.000,00 kuna.
* donosi godišnji plan i program rada Centra,
* donosi financijski plan i financijski izvještaj Centra,
* odlučuje o raspodjeli viška prihoda nad rashodima ili pokriću manjka,
* predlaže statusne promjene Centra.

**Članak 12.**

Na položaj ravnatelja u odnosu na druga prava i obveze koji nisu utvrđeni ovim Statutom odgovarajuće se primjenjuju odredbe Zakona o socijalnoj skrbi i Zakona o ustanovama.

**Članak 13.**

Ravnatelj može dati punomoć drugoj osobi da zastupa Centar u pravnom prometu i to u granicama svojih ovlasti, a sukladno odredbama zakona kojima se uređuju obvezni odnosi.

**V. POSTUPAK IMENOVANJA I RAZRJEŠENJA RAVNATELJA**

**Članak 14.**

Za ravnatelja Centra može biti imenovana osoba koja je hrvatski državljanin, ima najmanje srednju stručnu spremu i u odnosu na koju ne postoji zapreka iz članka 261. stavka 1. Zakona o socijalnoj skrbi.

Ravnatelja imenuje i razrješava Gradsko vijeće na prijedlog gradonačelnika.

Ravnatelj se imenuje na vrijeme od 4 godine.

Ista osoba može ponovno biti imenovana ravnateljem.

Na temelju odluke Gradskog vijeća o imenovanju ravnatelja, ugovor o radu s ravnateljem sklapa gradonačelnik, u svojstvu Statutom ovlaštenog predstavnika Centra.

**Članak 15.**

Ravnatelj se imenuje na temelju javnog natječaja koji raspisuje Gradonačelnik u skladu sa zakonom i Statutom.

Sve radnje u vezi raspisivanja i provedbe natječaja obavlja Stručna služba Gradskog vijeća.

Natječaj za imenovanje ravnatelja raspisuje se najkasnije tri mjeseca prije isteka vremena na koje je ravnatelj imenovan.

Natječaj za ravnatelja traje 8 dana od dana objave, a objavljuje se na mrežnoj stranici Centra.

U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Kandidati se obavještavaju o izboru u roku od 45 dana od dana isteka roka za podnošenje prijava.

**Članak 16.**

Po isteku roka za podnošenje prijava Stručna služba Gradskog vijeća otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati sve propisane uvjete.

Gradonačelnik utvrđuje prijedlog za imenovanje ravnatelja i dostavlja ga Gradskom vijeću zajedno s cjelokupnom natječajnom dokumentacijom, u roku od 15 dana od dana isteka roka za podnošenje prijava.

**Članak 17.**

Svim prijavljenim kandidatima dostavlja se obavijest o izboru s poukom o pravu pregleda natječajnog materijala.

Osoba koja je podnijela prijavu na natječaj može pobijati tužbom pred upravnim sudom odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Tužba se podnosi nadležnom sudu u roku od 15 dana od dana primitka obavijesti o izboru.

**Članak 18.**

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj se ponavlja.

Do imenovanja ravnatelja, na temelju ponovljenog natječaja, imenovat će se vršitelj dužnosti ravnatelja, najdulje na vrijeme od godinu dana.

**Članak 19.**

Ravnatelj Centra može biti razriješen prije isteka vremena na koje je imenovan.

Gradsko vijeće dužno je razriješiti ravnatelja:

ako ravnatelj sam zatraži razrješenje u skladu s ugovorom o radu,

ako nastanu takvi razlozi koji po posebnim propisima ili općim propisima o radu dovode do prestanka radnog odnosa,

ako ravnatelj ne postupa sukladno propisima ili općim aktima ustanove, ili neosnovano ne izvršava odluke tijela ustanove ili postupa protivno njima,

ako ravnatelj svojim nesavjesnim ili nepravilnim radom prouzroči ustanovi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove.

Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.

U slučaju razrješenja ravnatelja, Gradsko vijeće će imenovati vršitelja dužnosti ravnatelja i raspisati natječaj za ravnatelja u roku 30 dana od dana imenovanja vršitelja dužnosti.

**Članak 20.**

Razriješena osoba može odluku o razrješenju pobijati tužbom pred nadležnim sudom u roku od 30 dana od dana zaprimanja odluke o razrješenju ako smatra da nisu postojali razlozi za razrješenje prema Zakonu ili da je u postupku donošenja odluke o razrješenju došlo do povrede koja je značajno utjecala na ishod postupka.

**VI. IMOVINA I FINANCIRANJE RADA CENTRA**

**Članak 21.**

Potrebna sredstva i uvjete za početak djelatnosti Centra osigurava Osnivač sukladno Odluci o osnivanju.

Iznos sredstava potrebnih za redovnu djelatnost Centra određuje se financijskim planom.

Financijsko poslovanje Centra obavlja se u skladu sa zakonima i drugim propisima.

**Članak 22.**

Centar može stjecati sredstva obavljanjem svoje djelatnosti, te potporama, sponzorstvom i darovanjima.

Ako u obavljanju svoje djelatnosti Centar ostvari dobit, ta se dobit upotrebljava isključivo za obavljanje i razvoj djelatnosti Centra.

**Članak 23.**

Sredstva koja su pribavljena od osnivača ustanove, stečena pružanjem usluga i prodajom proizvoda ili su pribavljena iz drugih izvora čine imovinu ustanove.

Ustanova ne može steći, opteretiti ili otuđiti nekretnine bez suglasnosti Gradskog vijeća.

O ulaganju, nabavi ili prodaji pokretne imovine čija pojedinačna vrijednost prelazi 50.000,00 kuna odlučuje ravnatelj, uz prethodnu suglasnost Gradskog vijeća.

O stjecanju i otuđenju ostale imovine – pokretnih stvari, vrijednosti iznad 5.000,00 kuna, odlučuje ravnatelj, uz prethodnu suglasnost gradonačelnika.

O stjecanju i otuđenju imovine koja nije obuhvaćena stavcima 3. i 4. ovog članka odlučuje ravnatelj samostalno.

**Članak 24.**

Centar odgovara za obveze cijelom svojom imovinom.

**Članak 25.**

Godišnji plan i program rada donosi ravnatelj Centra uz suglasnost osnivača najkasnije do 31. ožujka za tekuću godinu.

**VII. MEĐUSOBNA PRAVA I OBVEZE CENTRA I OSNIVAČA**

**Članak 26.**

Ravnatelj Centra se obvezuje najmanje jednom godišnje, a na zahtjev Osnivača i češće, podnijeti izvješće o radu.

Centar je dužan na propisani način voditi evidenciju i dokumentaciju o korisnicima, vrstama usluga i drugim pitanjima važnim za rad ustanove i o tome dostavljati izvješće ministarstvu nadležnom za poslove socijalne skrbi i jedinici područne (regionalne) samouprave na čijem području djeluje.

Centar je dužan ministarstvu nadležnom za poslove socijalne skrbi za statističke svrhe dostavljati godišnje statističko izvješće do 31. ožujka svake godine za prethodnu godinu.

**VIII. UNUTARNJE USTROJSTVO I NAČIN RADA CENTRA**

**Članak 27.**

Unutarnje ustrojstvo, visina plaće djelatnika i način rada Centra pobliže se uređuju Pravilnikom o unutarnjem ustrojstvu, plaćama i načinu rada.

Akt iz prethodnog stavka donosi ravnatelj uz suglasnost Gradskog vijeća.

**IX. JAVNOST RADA**

**Članak 28.**

Rad Centra je javan. Javnost rada ostvaruje se :

* priopćenjima korisnicima, građanima i pravnim osobama o uvjetima i načinu pružanja usluga, radu i poslovanju, te drugim važnim pitanjima iz djelatnosti Centra,
* davanjem obavijesti, na zahtjev korisnika, građana i pravnih osoba o uvjetima i načinu pružanja usluga,
* pravodobnom davanju obavijesti i uvidom u odgovarajuću dokumentaciju
* sredstvima javnog informiranja,
* obavješćivanjem sredstava javnog informiranja o aktivnostima i radu Centra,
* objavljivanjem općih akata u svezi s radom Centra.

**X. POSLOVNA TAJNA**

**Članak 29.**

Poslovnom tajnom smatraju se:

* podaci sadržani u molbama, zahtjevima, prijedlozima i drugim podnescima pravnih i fizičkih osoba,
* podaci utvrđeni u postupku zaštite dostojanstva radnika,
* osobni podaci o korisnicima socijalnih usluga,
* podaci i isprave koji su određeni kao poslovna tajna zakonom ili drugim propisima.

U slučaju sumnje, ravnatelj odlučuje da li se podatak ima smatrati poslovnom tajnom.

**Članak 30.**

Podatke i isprave koje se smatraju poslovnom tajnom, dužni su čuvati svi radnici Centra, bez obzira na koji su način saznali za te podatke i isprave.

Čuvanje poslovne tajne obvezuje radnike i nakon prestanka rada u Centru.

Obveza čuvanja poslovne tajne ne odnosi se na davanje podataka u postupku pred sudom ili upravnim tijelom.

**XI. ZAŠTITA OSOBNIH PODATAKA**

**Članak 31.**

Osobni podaci fizičkih osoba mogu se prikupljati samo u svrhu s kojom je ispitanik upoznat i izrijekom je propisana zakonom. Ovi se podaci mogu obrađivati i koristiti samo u svrhu zbog koje su prikupljeni, odnosno u svrhu koja je podudarna sa svrhom prikupljanja.

U Centru se mogu obrađivati osobni podaci samo uz uvjete određene zakonom i drugim propisima.

**Članak 32.**

Osobni podaci smiju se u Centru prikupljati i obrađivati ako je obrada zakonita samo u onoj mjeri u kojoj je ispunjeno najmanje jedno od sljedećega:

* ispitanik je dao privolu za obradu svojih podataka u jednu ili više posebnih svrha,
* obrada je nužna za izvršavanje ugovora u kojem je ispitanik stranka ili kako bi se poduzele radnje na zahtjev ispitanika prije sklapanja ugovora,
* obrada je nužna radi poštovanja pravnih obveza Centra,
* obrada je nužna kako bi se zaštitili ključni interesi ispitanika ili druge fizičke osobe,
* obrada je nužna za izvršavanje zadaće od javnog interesa Centra,
* obrada je nužna za potrebe legitimnih interesa Centra ili treće strane, osim kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

Osobne podatke mogu u Centru prikupljati i obrađivati samo za to ovlaštene osobe.

Ravnatelj može ugovorom pojedine poslove u svezi s obradom osobnih podataka povjeriti drugoj pravnoj ili fizičkoj osobi.

**Članak 33.**

U Centru je zabranjeno prikupljati i obrađivati osobne podatke koji otkrivaju rasno ili etničko podrijetlo, politička mišljenja, vjerska ili filozofska uvjerenja ili članstvo u sindikatu te obrada genskih podataka, biometrijskih podataka u svrhu jedinstvene identifikacije pojedinca, podataka koji se odnose na zdravlje ili podataka o spolnom životu ili seksualnoj orijentaciji pojedinca.

Iznimno, podaci iz stavka 1. ovoga članka ne primjenjuju se ako je ispunjeno jedno od sljedećeg:

* ispitanik je dao izričitu privolu za obradu ti osobnih podataka za jednu ili više određenih vrsta, osim ako se pravom Unije ili pravom države članice propisuje da ispitanik ne može ukinuti zabranu iz stavka 1. ovoga članka,
* obrada je nužna za potrebe izvršavanja obaveza i ostvarivanja posebnih prava Centra ili ispitanika u području radnog prava i prava o socijalnoj sigurnosti te socijalnoj zaštiti u mjeri u kojoj je to odobreno u okviru prava Unije ili prava države članice ili kolektivnog ugovora u skladu s pravom države članice koja propisuje odgovarajuće zaštitne mjere za temeljna prava i interese ispitanika,
* obrada je nužna za zaštitu životno važnih interesa ispitanika ili drugog pojedinca ako ispitanik fizički ili pravno nije u mogućnosti dati privolu,
* obrada se provodi u sklopu legitimnih aktivnosti s odgovarajućim zaštitnim mjerama zaklade, udruženja ili neprofitnog tijela s političkim, filozofskim, vjerskim ili sindikalnim ciljem te pod uvjetom da se obrada odnosi samo na članove ili bivše članove tijela ili na osobe koje imaju redovan kontakt s njom i da osobni podaci priopćeni nikome izvan tog tijela bez privole ispitanika,
* obrada se odnosi na osobne podatke za koje je očito da ih je objavio ispitanik,
* obrada je nužna za uspostavu, ostvarivanje ili obranu pravnih zahtjeva ili kad god sudovi djeluju u sudbenom svojstvu,
* obrada je nužna za potrebe značajnog javnog interesa na temelju prava Unije ili prava države članice koje je razmjerno željenom cilju te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika,
* obrada je nužna u svrhu preventivne medicine ili medicine rada radi procjene radne sposobnosti zaposlenika, medicinske dijagnoze, pružanja zdravstvene ili socijalne skrbi ili tretmana ili upravljanja zdravstvenim ili socijalnim ustanovama i uslugama na temelju prava Unije ili prava države članice ili u skladu s ugovorom sa zdravstvenim radnikom te u skladu s uvjetima i zaštitnim mjerama,
* obrada je nužna u svrhu javnog interesa u području javnog zdravlja kao što je zaštita od ozbiljnih prekograničnih prijetnji zdravlju ili osiguravanje visokih standarda kvalitete i sigurnosti zdravstvene skrbi te lijekova i medicinskih proizvoda, na temelju prava Unije ili prava države članice kojim se propisuju odgovarajuće i propisne mjere za zaštitu prava i sloboda ispitanika, posebno čuvanje profesionalne tajne,
* obrada je nužna u svrhe arhiviranja u javnom interesu, u svrhe zdravstvenog ili povijesnog istraživanja ili u statističke svrhe Centra, na temelju prava Unije ili prava države članice koje je razmjerno cilju koji se nastoji postići te kojim se poštuje bit prava na tržištu podataka i osiguravaju prikladne i posebne mjere za zaštitu temeljnih prava i interesa ispitanika.

Obrada osobnih podataka koji se odnose na kaznene osude i kažnjiva djela provodi se samo pod nadzorom službenog tijela ili kada je obrada odobrena pravom Unije ili pravom države članice kojim se propisuju odgovarajuće zaštitne mjere za prava i slobode ispitanika.“

**Članak 34.**

U Centru se uspostavlja i vodi evidencija aktivnosti obrade koja sadrži:

* ime i kontaktne podatke voditelja obrade i službenika za zaštitu podataka,
* svrha obrade,
* opis kategorija i kategorija osobnih podataka,
* kategorije primatelja kojima su podaci otkriveni ili će im biti otkriveni, uključujuči primatelje u trećim zemljama ili međunarodne organizacije,
* rokove za brisanje različitih kategorija podataka
* opći opis tehničkih i sigurnosnih mjera.

**Članak 35.**

Osobne podatke na korištenje drugim primateljima Centar daje samo na temelju pisanog zahtjeva kada je to potrebno radi obavljanja poslova u okviru zakonom utvrđene djelatnosti primatelja.

Pisani zahtjev mora sadržavati svrhu i pravni temelj za korištenje osobnih podataka te vrstu osobnih podataka koji se traže.

O zahtjevu za korištenjem osobnih podataka odlučuje ravnatelj Centra.

**XII. OSTVARIVANJE PRAVA NA PRISTUP INFORMACIJAMA**

**Članak 36.**

Pristup informacijama koje Centar posjeduje ili raspolaže omogućit će se:

* objavljivanjem na oglasnoj ploči te sredstvima javnog priopćavanja općih akata i davanjem informacija o radu Centra,
* davanjem informacija korisniku koji je podnio zahtjev na jedan od slijedećih načina:

(1) neposrednim davanjem informacije,

(2) davanje informacije pisanim putem,

(3) uvidom u pismena i njihovu presliku koja sadrže traženu informaciju,

(4) dostavom preslike pismena koje sadrži traženu informaciju,

(5) na drugi prikladan način za ostvarivanje prava na pristup informaciji.

**Članak 37.**

Pristup informaciji korisniku se omogućava na temelju pisanog ili usmenog zahtjeva.

Ukoliko je zahtjev priopćen neposredno usmeno, o tome će se sačiniti zapisnik, a kada je podnesen telefonski ili preko drugog komunikacijskog uređaja, sačinit će se zabilješka.

**Članak 38.**

Na temelju usmenog ili pisanog zahtjeva korisniku će se omogućiti pristup informaciji u krajnjem roku do 15 dana od dana njegova podnošenja.

Odbiti će se zahtjev korisnika:

* u slučajevima propisanim zakonom,
* ako Centar ne posjeduje, ne raspolaže, ne nadzire ili nema saznanja o traženoj informaciji,
* ako nema mogućnosti za dopunu ili ispravak dane informacije,
* ako se traži informacija koja nema obilježje informacije propisane Zakonom o pravu na pristup informacijama.

O odbijanju zahtjeva ravnatelj Centra odlučuje rješenjem. Protiv rješenja o odbijanju zahtjeva korisnik može izjaviti žalbu u roku do 15 dana od dana njegove dostave.

**Članak 39.**

Ravnatelj pisanom odlukom određuje radnika Centra, kao posebnu službenu osobu, nadležnu za ostvarivanja prava na pristup informacijama.

Službena osoba za ostvarivanja prava na pristup informacijama:

* odlučuje o zahtjevima za ostvarivanje prava na pristup informacijama,
* unapređuje način obrade, klasificiranja, čuvanja i objavljivanja informacija sadržanih u službenim ispravama koje se odnose na rad i djelatnost Centra,
* pruža pomoć podnositeljima zahtjeva u svezi s ostvarivanjem prava na pristup informacijama.

**Članak 41.**

Prilikom davanja informacija ne naplaćuju se upravne pristojbe.

**XIII. OPĆI I DRUGI AKTI CENTRA**

**Članak 42.**

Opći akti Centra su statut, pravilnici, poslovnici i odluke kojima se na opći način uređuju pojedina pitanja djelatnosti Centra.

Statut stupa na snagu osmog dana od dana objave na oglasnoj ploči Centra, a obvezno se objavljuje i u „Službenom glasniku“ Grada Grubišnoga Polja.

Drugi opći akti Centra mogu stupiti na snagu najranije dan nakon dana objave na oglasnoj ploči Centra, a obvezno se objavljuju i u „Službenom glasniku“ Grada Grubišnoga Polja.

Statut i drugi opći akti Centra ne mogu imati povratno djelovanje.

**XIV. NADZOR**

**Članak 43.**

Nadzor nad radom Centra provodi ministarstvo nadležno za poslove socijalne skrbi i ovlaštena tijela državne uprave u skladu sa zakonom i propisima donesenim na temelju zakona.

U provođenju nadzora ravnatelj i drugi djelatnici dužni su surađivati s ovlaštenim tijelima i osobama koje provode nadzor.

**XV. PRESTANAK CENTRA**

**Članak 44.**

Centar prestaje iz razloga navedenih u članku 71. Zakona o ustanovama.

Nad Centrom se može provesti stečaj u skladu s propisima o stečaju.

Ostatak likvidacijske, odnosno stečajne mase predat će se osnivaču.

**XVI. PRIJELAZNE I ZAVRŠNE ODREDBE**

**Članak 45.**

Stupanjem na snagu ovoga Statuta prestaje važiti Statut Centra za pomoć u kući Grada Grubišnoga Polja („Službeni glasnik“ Grada Grubišnoga Polja broj 12/14 i 5/20.)

**Članak 46.**

Ovaj Statut stupa na snagu osmog dana od dana objave na oglasnoj ploči, po dobivenoj suglasnosti Osnivača, a objavit će se i u „Službenom glasniku“ Grada Grubišnoga Polja.

U Grubišnom Polju, 14. ožujka 2022. godine

Urbroj: 2127-1-26-22-40

**RAVNATELJICA**

**Dijana Šeliš**